Hyvinvointialueen tulevat yhteistoimintaneuvottelut eivät tähtää irtisanomisiin

Etelä-Karjalan hyvinvointialueen (Ekhva) talousarvioehdotus edellyttää toiminnallisia muutoksia, jotka vaativat yhteistoimintaneuvotteluja.

-Muutoksista on puhuttu jo tänä vuonna ja niiden konkretisoitumista on todennäköisesti jo odotettukin. Nyt käytävä neuvottelu on edelleen luonteeltaan tekninen, kuten viime vuonnakin. Lähtökohtana on toteuttaa muutokset ilman irtisanomisia, kuten jo aiemmin on linjattu. On kuitenkin hyvä hahmottaa, että talousarviomme vuodelle 2025 ja skenaarion 3 muutokset tulevat edellyttämään näiden neuvottelujen jälkeen joustavaa yhteistoimintaa konkreettisista muutoksista läpi vuoden, hyvinvointialuejohtaja Sally Leskinen painottaa.

Vaikka talousarvioehdotuksessa ei edellytetä työvoiman vähentämistä, se sisältää mahdollisuuden sellaisiin toiminnallisia muutoksiin, joilla on olennaisia vaikutuksia henkilöstön työsuhteen ehtoihin. Tällöin työnantajalla on neuvotteluvelvollisuus ennen talousarvion vahvistamista.

Muutokset, joita työnantaja ei voi toteuttaa pelkästään työnjohto-oikeutensa nojalla, liittyvät esimerkiksi työaikaan, työtehtävie olennaisiin muutoksiin, palkkaukseen, työssäkäyntialueeseen tai työntekopaikan muutokseen.

Yhteistoimintaneuvotteluiden aloittamisesta päätetään ensi tiistaina aluehallituksessa. Esityslista kokoukseen julkaistiin perjantaina 1.11. Voit tutustua esityslistaan tästä.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418