Ekhvan aluevaltuusto hyväksyi talousarvion skenaarion 3 mukaisesti

Etelä-Karjalan hyvinvointialueen aluevaltuusto hyväksyi hyvinvointialuejohtajan Sally Leskisen esittelemän ja aluehallituksen päätösesityksen vuoden 2025 talousarvioksi ja taloussuunnitelmaksi vuosille 2025–2027.

Talousarvio ja taloussuunnittelukauden 2025-2028 sopeutustoimet perustuvat skenaarion 3 toimenpideohjelmaan. Näin ollen hyvinvointialueen taseeseen v. 2023-2025 kertyneet ja kertyvät alijäämät tulevat kokonaisuudessaan katetuksi vuoden 2028 loppuun mennessä.

Sopeutusohjelma tulee olemaan vaativa, vaikka Ekhva toteuttaa suunnitelmat hyvinvointialuelain määrittämää aikataulua pidemmällä syklillä eikä vuoden 2026 loppuun mennessä.

-Samoin kuin jääkiekkojoukkue SaiPassa, onnistuminen syntyy kun jokainen meistä hoitaa oman tonttinsa senttiäkään periksi antamatta, jotta lunastamme kovat lupauksemme sopeutusohjelmien toteuttamisessa, hyvinvointialuejohtaja Sally Leskinen toteaa.

Aivan yksimielisesti ei päätös syntynyt, sillä valtuutettu Jyri Hänninen (kok.) teki vastaesityksen, jonka ydin oli se, että valmistelun ei tule perustua rahoituslain 115 § tietoiseen rikkomiseen vaan valmistelun tulee tapahtua lain mukaan.

Muu valtuusto katsoi kuitenkin perustuslain ja skenaario 3:n noudattamisen ensisijaisena ja Hännisen esitys jäi vaille kannatusta. Hän jätti pöytäkirjaan eriävän mielipiteensä.

Ensi vuoden investointeja varten on varattu reilut 19 miljoonaa euroa. Investointien osalta lainanottovaltuus vuosille 2025-2029 on 106 miljoonaa euroa. Se kattaa sote-keskusinvestoinnin (95,3 miljoonaa euroa) ja normaalit vuoden 2025 korvausinvestoinnit.

Valtuusto hyväksyi niin ikään uudet asiakasmaksut.

Maksuton ehkäisy jälleen nuorille

Uusi talousarvio pitää sisällään vuoden tauon jälkeen maksuttoman ehkäisyn alle 25-vuotiaille 1.1.2025 alkaen.

Asiasta oli jätetty Riitta Munnukan (kesk) ja useamman muun valtuutetun aloitteesta aloite.

Aluevaltuuston puheenjohtaja Helena Puolakka (kok.) kiitti kokouksen päätteeksi valtuustoa erityisen hyvästä ja rakentavasta yhteistyötä talousarvion valmistelussa.

Vuoden 2025 talousarviosta nostoja

Ekhvan vuoden 2025 nettotoimintamenot ovat 619,1 miljoonaa euroa, valtion rahoitus 605,1 miljoonaa euroa. Näin ollen alijäämä tulee olemaan ensi vuonna 14 miljoonaa euroa ja sopeuttamista toteutetaan lähes 20 miljoonalla.

Nettotoimintamenot kasvavat vuoden 2024 ennusteeseen verrattuna 7,3 miljoonaa euroa.

Vuoden 2025 henkilötyövuodet (4933) ovat 96 henkilötyövuotta pienemmät kuin vuoden 2024 tarkistetun talousarvion henkilötyövuodet (5029). Merkittävä vaikutus on lakisääteisen hoitajamitoituksen vaatimusten kevenemisellä. Tämän vaikutus on n. 42 henkilötyövuotta.

Henkilöstökulut ovat ensi vuonna kokonaisuudessaan 334,8 miljoonaa euroa.

Palvelujen ostot (250,0 miljoonaa euroa) pienenevät 4,7 miljoonaa euroa eli 1,8 prosenttia. Palvelujen ostoihin kohdistuu merkittäviä sopeutustavoitteita.